चंडीगढ़। सुखपाल खैहरा के आरोपों से तमतमाई कांग्रेस ने सुखपाल खैहरा को आवारा राजनीतिज्ञ बताया और कहा कि आम आदमी पार्टी में शामिल होने से कांग्रेस को उनसे छुटकारा मिल गया है। पार्टी उपप्रधान लाल सिंह ने हैरानी जताते हुए कहा, कैसे एकदम से खैहरा को कांग्रेस व उसके नेतृत्व में कमियां नजर आने लगी। 1 दिसंबर को खैहरा ने बयान जारी कर कैप्टन को प्रदेश कांग्रेस का प्रधान नियुक्त करने का स्वागत किया था और इसे अकालियों के अंत की शुरुआत बताया था।
खैहरा अवसरवादी नेता हैं जिनकी उम्मीदें काबिलियत से कहीं अधिक हैं। यदि खैहरा का सही आधार होता, तो वह तीसरी बार हार का सामना न करते। उन्होंने कहा कि खैहरा ने कहा था कि कैप्टन अमरेन्द्र की नियुक्ति ने बादल के कुनबे के अन्याय, सत्तावादी व तानाशाही शासन के अंत की शुरुआत की है। पंजाब के लोगों को भरोसा है कि कैप्टन अमरेन्द्र और उनकी टीम पंजाब को इस भ्रष्ट, निरंकुश और बेरहम बादल सरकार से मुक्त करवाएगी। वह प्रदेश कांग्रेस प्रधान के रूप में कैप्टन अमरेन्द्र की नियुक्ति का गर्मजोश से स्वागत करते हैं।
लाल सिंह ने खैहरा पर जवाबी हमला बोलते हुए कहा कि उनके पिता सुखजिंदर सिंह को मंत्री रहते हुए भ्रष्टाचार के कारण हटा दिया गया था। इसके अलावा, वह वही व्यक्ति हैं, जिन्होंने कपूरथला में खालिस्तान का झंडा उठाया था। उन्होंने कहा, उनकी छवि जमीन कब्जाने वाले व्यक्ति की है। यहां तक कि जिस घर में वे चंडीगढ़ में रहते हैं, वह नामी अिभनेत्री के पिता का है जिस पर उन्होंने जबर्दस्ती कब्जा किया था। उन्होंने खैहरा के उन दावों पर चुटकी भी ली कि उनको एआईसीसी के राष्ट्रीय प्रवक्त की ऑफर दी गई थी। उन्होंने कहा कि खैहरा आप में कोई पोजीशन लेने के लिए ऐसे दावे कर रहे हैं, क्योंकि ऐसा कोई प्रस्ताव नहीं दिया गया था।
कैप्टन आज प्रेस कॉन्फ्रेंस में देंगे सुखपाल के आरोपों का जवाब
वहीं, कैप्टन अमरिंदर सिंह शनिवार को सुखपाल खैहरा द्वारा लगाए गए आरोपों को जवाब देंगे। उन्होंने शनिवार को प्रेस कांफ्रेंस बुला ली है।
‘आरोप निराधार, केस करूंगा’
लाल सिंह ने उन पर लगाए गए आरोपों के बारे में कहा कि खैहरा जैसे लोग कभी भी किसी सियासी पार्टी से खुशी व सहजता महसूस नहीं कर सकते हैं। यह खैहरा की तीसरी पार्टी है, जिन्होंने शिअद से सियासत शुरू की, फिर कांग्रेस का हाथ थामा और अब आप में शामिल हो गए हैं। मुझ पर लगाए गए निराधार आरोप पर मैं खैहरा पर मानहानि का केस करने वाला हूं, क्योंकि उनको पहले ही सुप्रीम कोर्ट आरेाप मुक्त करार दे चुका है।
hin_Deva hin_Deva hin_Deva hin_Deva hin_Deva mar_Deva hin_Deva